Gedagte vir die dag: Jesus, die weg na vryheidFoto: pixabay.com En as jou regterhand jou laat struikel, kap dit af en gooi dit weg van jou af; want dit is vir jou beter dat een van jou lede vergaan en nie jou hele liggaam in die hel gewerp word nie. (Matteus 5:30) Jesus sê dat dit beter is om hemel toe te gaan met een oog en een hand as hel toe met twee hande en twee oë. Jesus waarsku; Hy dwing nooit! Dink terug aan die verhaal van die ryk jongman (Markus 10). Toe die jongman kies om weg te draai en te verwerp wat Jesus vir hom sê om te doen, het Hy nie agter hom aangehardloop nie. Jesus was hartseer dat hy gekies het om Hom die rug te keer, maar Hy het hom nie gestop nie. Jesus het hom nie teruggeroep en ’n kompromie probeer aangaan nie. Hy het nie vir hom gesê hy hoef maar net die helfte van sy goed te verkoop nie. Nee, die jongman moes ’n keuse maak – dit was alles of niks. Dieselfde geld vir ons. Jesus het gesterf om ons te red. Deur sy dood aan die kruis het Hy vir ons alles gegee wat ons nodig het. 2 Petrus 1:3 sê: “Sy goddelike krag het ons alles geskenk wat tot die lewe en godsvrug dien, deur die kennis van Hom wat ons geroep het deur sy heerlikheid en deug.” Jesus onderhandel nie met ons nie. Hy hoef ook nie, want Hy is God. Hy maak dit vir ons duidelik in sy Woord: “Hierdie is die weg. Wandel daarop.” Daarna is dit ons keuse. Spreuke 2:13, 20 verwys daarna: “ … die wat die paaie van opregtheid verlaat om op weë van duisternis te wandel; jy kan … wandel op die weg van die goeies en die paaie van die regverdiges” (Spreuke 2:20). “Jesus antwoord hom: Ek is die weg en die waarheid en die lewe; niemand kom na die Vader behalwe deur My nie” (Johannes 14:6). Jesus is die enigste weg na vryheid. Dit is nodig dat jy vryheid kies vir jouself, maar dan moet jy seker maak dat jy ander ook vertel hoe om dit te verkry. Jy kan niemand dwing om Jesus en vryheid te kies nie, maar jy kan hulle die keuse gee deur hulle te vertel. Daarna is dit hulle verantwoordelikheid. Laat my u goedertierenheid in die môre hoor, want op U vertrou ek; maak my bekend die pad wat ek moet gaan, want ek hef my siel op tot U” (Psalm 143:8). Amen. Bron: In stilwees en vertroue deur Angus Buchan Uitgewer: Christelike Uitgewersmaatskappy/CUM